

РЕПУБЛИКА СРБИЈА
АУТОНОМНА ПОКРАЈИНА ВОЈВОДИНА
ОПШТИНА БАЧКА ПАЛАНКА
ПРЕДСЕДНИК ОПШТИНЕ БАЧКА ПАЛАНКА
КОМИСИЈА ЗА ОЦЕНУ ПРОЈЕКАТА  ИЗ ОБЛАСТИ 
УДРУЖЕЊА ГРАЂАНА
Број: I-40-11/2025	
Дана: 19. фебруара 2025. године
	На основу члана  38. Закона о удружењима („Службени гласник РС”, бр. 51/09 , 99/2011-др.закон  и 44/2018-др.закон), чл. 6. Уредбе о средствима за подстицање програма или недостајућег дела средстава за финансирање програма од јавног интереса које реализују удружења („Службени гласник РС”, бр. 16/2018),члана 7. Правилника о начину суфинансирања пројеката удружења грађана („Службени лист Општине Бачка Паланка“, бр.43/2024) и Одлуком о буџету Општине Бачка Паланка за 2025. годину („Службени лист Општине Бачка Паланка“, бр. 41/2024), Комисија за оцену пројеката из  области удружења грађана, на својој 1. седници, одржаној дана 19. фебруара 2025. године,   расписује
ЈАВНИ КОНКУРС 
за суфинансирање пројеката из области удружења грађана 
На конкурсу може да учествује удружење:
· које је регистровано у складу са Законом о удружењима („Службени гласник РС”, бр. 51/09, 99/2011-др.закон и 44/2018-др.закони);
· које је регистровано на територији Општине Бачка Паланка, више од две године од расписивања конкурса; 
· које је регистровано мање од две године од расписивања конкурса, под условом да је партнер на пројекту са удружењем које испуњава услов из тачке 2;
· међуопштинско удружење, уколико је Општина Бачка Паланка партнер удружењу и међуопштинско удружење које има огранак на територији општине Бачка Паланка;
· које пројекат реализује на територији Општине Бачка Паланка;
· које је директно одговорно за припрему и извођење програма; 
1. ако је оправдало средства добијена из буџета Општине Бачка Паланка по конкурсима за суфинансирање пројеката удружења грађана у претходној години; 
1. које није у поступку ликвидације, стечајном поступку или под привременом забраном обављања делатности; 
1. које у последње две године правноснажном одлуком није кажњено за прекршај или привредни преступ везан за његову делатност; 
1. које нема блокаду рачуна, пореске дугове или дугове према организацијама социјалног осигурања.
Општина Бачка Паланка узима учешће у суфинансирању максимално 70 % од вредности пројекта и минимални износ средстава који се додељује по једној пријави је 30.000,00 динара, а максимални не сме износити више од 200.000,00 динара. Подносилац пријаве је у обавези да обезбеди 30 % учешћа од одобрених средстава за предложени пројекат.
Средства се додељују за пројекте који ће се реализовати на територији општине Бачка Паланка најкасније до краја календарске године у којој се средства за суфинансирање одобравају, односно до 31. децембра 2025. године. 
Удружења грађана који учествују на конкурсу могу да конкуришу само са једним пројектом.
Области за доделу средстава за суфинансирање пројеката су: туризам,екологија и заштита животне средине, социо-хуманитарне делатности, наука,предузетништво, образовање, заштита потрошача итд.

ОБАВЕЗНА КОНКУРСНА ДОКУМЕНТАЦИЈА КОЈУ ТРЕБА ДОСТАВИТИ:
Предлагач пројекта обавезан је да достави следећу документацију:
· један штампани оригинал пријавног обрасца на конкурс, који је потписан и оверен печатом удружења (на местима која су за то предвиђена) – пријавни образац се може преузети на интернет страници Општине Бачка Паланка;
· један штампани оригинал обрасца листа чланова удружења, који је потписан и оверен печатом удружења (на местима која су за то предвиђена) – образац се може преузети на интернет страници Општине Бачка Паланка;
· детаљан опис пројекта  - опис, методе и начин реализације, план и врсте активности, корисници обухваћени пројектом и друго, који је потписан и оверен печатом удружења које је носилац предлога пројекта (приложити опис на најмање 2 странице, уз детаљан опис могуће је приложити публикације, други штампани материјал, као и аудио, видео, дигитални и други материјал о пројекту или подносиоцу) – образац се може прузети на интернет страници Општине  Бачка Паланка;
· годишњи план рада и финансијски план у буџетској години у којој се додељују средства по расписаном конкурсу, који је потписан и оверен печатом удружења које је носилац предлога пројекта (кратак историјат удружења, област деловања, преглед важних активности које су реализоване током претходне године, план рада за текућу годину) – образац се може преузети на интернет страници Општине Бачка Паланка.
Обрасце треба попунити јасно и прецизно,  како би пријава могла да се процени на најбољи могући начин.
Подносиоци пријава своје предлоге пројеката попуњавају на српском језику, ћирилично писмо.
Пријава у којој је конкурсна документација написана руком или писаћом машином неће се сматрати важећом.
Уколико се пројекат реализује у партнерству са другим удружењем, неопходно је доставити доказ о сарадњи с истим (протокол, споразум и слично).
За удружења која су међуопштинска удружења, уколико је Општина Бачка Паланка партнер удружења, треба доставити доказ да је удружење формирано као међуопштинско (меморандум, одлука, уговор).
          Комплетна конкурсна документација се доставља у једној запечаћеној пошиљци, заштићеној од оштећења која могу настати у транспорту.
	Пријава се предаје на писарницу Општинске управе Општине Бачка Паланка или шаље поштом на доле назначену адресу: 

Општина Бачка Паланка
Одељење за друштвене делатности
Комисија за оцену пројеката из области  удружења грађана
Краља Петра Првог бр.16
21400 Бачка Паланка

Предња страна коверте мора садржати следеће податке:
ПРИЈАВА НА КОНКУРС ОПШТИНЕ БАЧКА ПАЛАНКА ЗА СУФИНАНСИРАЊЕ ПРОЈЕКАТА У ОБЛАСТИ УДРУЖЕЊА ГРАЂАНА
	Име подносиоца пријаве, адреса подносиоца пријаве, назив пројекта.
	Рок за подношење пријаве и предлога пројекта на овај јавни конкурс је од 22. фебруара 2025. године до 10.марта 2025. године , а јавни конкурс се објављује на огласној табли Општине Бачка Паланка ,званичној  интернет страници Општине Бачка Паланка и на порталу Е-управа.
Комисија у року до 60 дана од завршетка конкурса доноси ранг листу са  бодовима пријављених  пројеката и објављује је на огласној табли, званичној интернет страници Општине Бачка Паланка и порталу Е-управа.
Учесници конкурса имају право увида у поднете пријаве и приложену документацију у року од 3 радна дана од дана објављивања ранг листе са бодовима пријављених пројеката на огласној табли и званичној интернет страници Општине Бачка Паланка.
На ранг листу са бодовима пријављених пројеката учесници конкурса имају право жалбе у року од 8 дана од дана њеног објављивања на огласној табли и званичној интернет страници Општине Бачка Паланка. Жалба се подноси Општинском већу Општине Бачка Паланка.
Одлуку по жалби Општинско веће Општине Бачка Паланка доноси у року од 15 дана од дана њеног пријема.
Одлуку о избору пројеката који се суфинансирају из буџета Општине Бачка Паланка председник општине доноси у року од 30 дана од дана истека рока за подношење жалбе и објављује је на огласној табли Општине Бачка Паланка, званичној интернет страници Општине Бачка Паланка и порталу Е-управа.
На основу Одлуке о избору пројеката који се суфинансирају из буџета Општине Бачка Паланка, председник Општине Бачка Паланка  са корисником средстава закључује Уговор о суфинансирању  пројекта средствима из буџета Општине Бачка Паланка, а корисник средстава дужан је да пре склапања уговора Одељењу за друштвене делатности Општинске управе Општине Бачка Паланка достави:

- изјаву да средства за реализацију одобреног програма нису на други начин већ обезбеђена, потписану и оверену печатом удружења- изјава се може преузети на интернет страници Општине Бачка Паланка;
- изјаву о непостојању сукоба интереса, потписану и оверену печатом удружења- изјава се може преузети на интернет страници Општине Бачка Паланка.

